Source: http://www.fjsz.hu/news.php
Timestamp: 2018-08-14 13:20:02+00:00

Document:
Általános hírek: pepa @ csütörtök 05 május 2011 - 14:39:18
Adójának 1%-át 2011-ben is fordíthatja fogyasztóvédelmi célra, a Fogyasztói Jogérvényesítő Szervezet támogatására. Szívesen veszünk, várunk minden felajánlást!
Adószámunk: 18258181-1-43
Felhívjuk szíves figyelmét, hogy a felajánláshoz szükséges rendelkező nyilatkozat adóhatósághoz történő eljuttatásának határideje minden adózó esetén 2010. május 20-a.
Kitűzték az FJSZ Raiffeisen Bank Zrt. elleni eljárásának másodfokú tárgyalását
Általános hírek: pepa @ kedd 19 október 2010 - 23:52:52
Az Fogyasztói Jogérvényesítő Szervezetnek a Raiffeisen Bank Zrt. ellen általános szerződési feltételek érvénytelensége iránt indított perében a Fővárosi Ítélőtábla a fellebbezés tárgyalását 2011. január 12. 9:00 órára Budapest, II. ker. Fekete Sas utca 3. fszt. VII. szám alá tűzte ki.
Az egyesület képviseletét az ügyben a Béhm Ügyvédi Iroda nevében továbbra is Dr. Nagy József Levente ügyvéd úr látja el.
Az idézés az alábbi linken elérhető:
Bírósági idézés (Raiffeisen)
A MALÉV felülvizsgálati kérelme a jogerős ítélettel szemben
Általános hírek: pepa @ kedd 21 szeptember 2010 - 01:14:59
Mint arról egyesületünk korábban beszámolt, a Fővárosi Ítélőtábla 2010. május 7-én meghozott jogerős ítéletében megállapította, hogy a MALÉV alkalmazott üzletszabályzatának több pontja (oda-visszaúti jegyek kezelése, felelősség kizárása) tisztességtelen és ezért érvénytelen.
A Fővárosi Ítélőtábla jogerős ítéletével szemben a MALÉV felülvizsgálati kérelmet nyújtott be. A Legfelsőbb Bíróság a tárgyalást 2010. november 9. 10.45 órára tűzte ki, majd 2010. december 14. 10.45 órára halasztotta.
Az FJSZ folytatja fellépését az említett tisztességtelen szerződéses feltételek ellen. Az egyesület képviseletét az ügyben a Béhm Ügyvédi Iroda nevében továbbra is Dr. Nagy József Levente ügyvéd úr látja el.
Az FJSZ keresetet nyújtott be a Magyar Ingatlanhitel Zrt. ellen
Általános hírek: pepa @ csütörtök 16 szeptember 2010 - 13:34:39
A Fogyasztói Jogérvényesítő Szervezet bírósági keresetet nyújtott be a Magyar Ingatlanhitel Zrt. ellen az alábbi okok miatt.
A kölcsönt adó cég (Magyar Ingatlanhitel Zrt.) önálló jelzálogot, valamint vételi jogot jegyeztetett be a javára, illetve az általa kijelölt társaság javára, azt azonban üzletszabályában kizárta, hogy a vételi jog gyakorlása esetén a fogyasztó éljen azon jogszabály (Ptk. 375. §) biztosította a jogával, hogy kérje a bíróságot a vételi jogból eredő kötelezettségei alól történő mentesítésre, abban az esetben, ha körülményeiben lényeges változás következik be.
Ez a rendelkezés a devizahiteleseket meglehetősen kedvezőtlen helyzetbe hozta, hiszen nemfizetés esetén nem a jelzálogjog bírósági végrehajtására került sor, hanem a kölcsönadó cég, illetve az általa kijelölt társaság gyakorolta a vételi jogot, azaz egész egyszerűen beszámította a követelést a vételárba, az adós, pedig elvesztette az ingatlanát.
Az üzletszabályzat további erősen kifogásolható rendelkezése, hogy a jogvitára az Állami Pénz és Tőkepiaci Felügyelet mellett működő állandó választottbíróságot jelölte ki. Ezzel az adósok lényegében elvesztették azon lehetőséget is, hogy pert indítsanak a vételi jog gyakorlása miatt, hiszen a választottbírósági eljárás nagyon drága, és nem vehetők igénybe a különböző illeték és költségkedvezmények sem.
A Fővárosi Bíróság Gazdasági Kollégiuma idéző végzésében felhívta a feleket, hogy jelenjenek meg a 2010. november 17-én 8:30-kor a 1027 Budapest, Varsányi Irén u. 40-44. III. em. 316. a. alatt tartandó tárgyaláson.
Egyesületünk képviseletét az ügyben a dr. Maráczi Zsolt és Társai Ügyvédi Iroda nevében dr. Garadnai Tibor ügyvéd úr látja el.
Az FJSZ keresete a Magyar Ingatlanhitel Zrt. ellen
Bírósági idézés (Magyar Ingatlanhitel Zrt.)
Ingatlandepo.com - Másodfokú ítélet
Általános hírek: pepa @ hétfő 02 augusztus 2010 - 17:30:16
Az FJSZ ingatlandepo.com internetes oldal üzemeltetői ellen folytatott eljárásában a Szegedi Ítélőtábla az alábbi linken elérhető ítéletet hozta:
Ingatlandepo - másodfokú ítélet
Az ingatlandepo.com üzemeltetője időközben nevet és székhelyet váltott, de az ellenük történő fellépést az FJSZ a továbbiakban is folytatja.
Egyesületünk képviseletét az ügyben továbbra is a dr. Maráczi Zsolt és Társai Ügyvédi Iroda nevében dr. Garadnai Tibor ügyvéd úr látja el.
Számos kérdésben nyert pert az FJSZ a MÁV-START ellen
Általános hírek: pepa @ csütörtök 13 május 2010 - 10:46:26
Mint arról 2008. júliusában a nyilvánosságot tájékoztattuk, a Fogyasztói Jogérvényesítő Szervezet (FJSZ) közérdekű keresetet nyújtott be a MÁV-START Zrt. (MÁV) ellen, mivel a MÁV az FJSZ véleménye szerint olyan általános szerződési feltételeket alkalmazott, melyek az utasok kártérítési lehetőségeit a vonatok késedelme, vagy kimaradása esetén minimálisra csökkentették, és az utasokat adminisztratív és egyéb jellegű akadályokkal eltántorították attól, hogy jogos igényüket érvényesítsék.
Az FJSZ képviseletét az ügyben a Béhm Ügyvédi Iroda nevében Dr. Nagy József Levente ügyvéd úr látta el.
A Fővárosi Ítélőtábla most meghozott, jogerős ítéletében megállapította, hogy a MÁV alkalmazott üzletszabályzatának számos pontja tisztességtelen és ezért érvénytelen. Tisztességtelennek bizonyultak az alábbi feltételek, melyek szerint:
A MÁV a vonatkésést és a vonatkimaradást az állomás ügyeletésének igazolásához kötötte. Ezen kikötések azért tisztességtelenek, mert a MÁV maga dönthette el ezek alapján, hogy szerződésszerűen teljesített-e vagy sem.
Ha egy vonat későn indult, és az utas elutazott a későn induló vonattal, akkor azt a MÁV úgy tekintette, hogy azzal az utas lemondott arról, hogy a késői indulás miatt kártérítést kérjen.
A MÁV nem fizetett kártérítést a nemzetközi vonat külföldi késése, kimaradása esetén tekintet nélkül arra, hogy azt belföldön, avagy nemzetközileg vették igénybe.
A MÁV a csak pótjegyköteles (egyes InterCity és InterPici járatok) vonatok kimaradása, késése esetén nem volt hajlandó semmilyen kártérítést fizetni.
Az Intercity és más helybiztosítással közlekedő vonat 15 percet meghaladó késése esetén csak a vonat által érintett állomások pénztáraiban lehetett 24 órán belül a pót- és helyjegy árát visszakérni.
A MÁV megkövetelte, hogy az utas a jegyár-visszatérítési kérelméhez csatolja az eredeti menetjegyét, pót- és helyjegyét.
A MÁV időközben megváltoztatta üzletszabályzatát, de a fogyasztók számára nyitva áll a lehetőség, hogy 2007. szeptember 7. és 2009. november 14. közötti időszakban a fenti okok valamelyike alapján nem jutottak kártérítéshez, akkor ezen igényüket akár most érvényesítsék. Az FJSZ álláspontja szerint a tisztességtelen feltételeket alkalmazó MÁV-nak saját magának kellene az utasok kártalanítására irányuló felhívást közzétenni, és az utasokat megfelelően, önként kártalanítani.
Az FJSZ ugyanakkor megvizsgálja a MÁV jelenleg hatályos üzletszabályzatát is, és ha azokban is megjelennek az ismertetettekhez hasonló feltételek, és a MÁV nem hajlandó ezeket haladéktalanul eltörölni, akkor újabb pert fog indítani.
Az FJSZ ezen eredménye mellett megjegyezzük, hogy egyesületünk más tisztességtelen feltételeket alkalmazó vállalat ellen is nyújtott be közérdekű keresetet. A MALÉV Zrt. ellen folyó perben jelen eljárásunkhoz hasonlóan jogerős ítélet született. Ugyanakkor folyamatban vannak az OTP Bank és a Raiffeisen Bank ellen kezelési költségek ügyében (de más jellegben) indított peres eljárásaink is.
A Fővárosi Ítélőtábla által meghozott ítélet itt elérhető.
Ingatlandepo.com másodfokon
Általános hírek: pepa @ vasárnap 11 április 2010 - 19:03:09
Az FJSZ ingatlandepo.com internetes oldal üzemeltetői ellen folytatott eljárásának következő (másodfokú) tárgyalását a Szegedi Ítélőtábla 2010. június 4. 9:30 órára Szeged, Sóhordó u. 5. fsz. 10. alá tűzte ki. Az ügyben az alperes részéről fellebbezés nem érkezett.
Ingatlandepo.com ítélet első fokon
Általános hírek: pepa @ szerda 10 március 2010 - 03:50:53
Egyesületünk ingatlandepo.com ingatlanhirdető internetes oldal üzemeltetői (az eljárás indításakor Expent Business Club Kft. és Győrfi-fuvar Teherfuvarozó Kereskedelmi és Szolgáltató Kft.) ellen érvénytelen szerződéses feltételek ügyében beadott közérdekű bírósági keresettel kapcsolatban az alábbiakról számol be.
A Fogyasztói Jogérvényesítő Szervezet képviseletét az ügyben a dr. Maráczi Zsolt és Társai Ügyvédi Iroda nevében dr. Garadnai Tibor ügyvéd úr látta el, aki a tárgyalások során egyesületünk nevében az alábbi eredményeket érte el.
A Csongrád Megyei Bíróság megállapította, hogy a szolgáltató vállalkozás részéről ÉRVÉNYTELENEK az alábbi feltételek:
- megrendelő a hozzájárulását adja ahhoz, hogy csökkentett szolgáltatás jöjjön létre külön megállapodás nélkül
- a szerződés nem szüntethető meg, amíg a megrendelő nem számolt el a különféle díjakkal és járulékokkal (vonatkozzon ez akár 6 hónapot meghaladó tartozásra is)
- a hirdetés feltevője készfizető kezességet vállal a hirdetési díj és annak járulékai megfizetésére függetlenül attól, hogy a hirdetett ingatlan tulajdonosa-e vagy sem
- a szolgáltató kizárja a különféle rendszerhibákból adódó felelősségét
A döntés értelmezésének kérdésében fontos megemlítenünk, hogy a másodiknak említett feltétel elutasítása azt is jelenti, hogy amennyiben a fogyasztó 6 hónapon belül eláll a szerződéstől, úgy ennél hosszabb időszakra a szolgáltató követeléssel nem állhat elő (akár nem teljesített tartozás esetén sem).
A bíróság az eddig lezajlott eljárásban nem tartotta tisztességtelennek, hogy a szerződés megszüntetését 30 napon belül külön értesítés nélkül kell kérni. Ezen kívül a II. r. alperessel (Győrfi-fuvar Teherfuvarozó Kereskedelmi és Szolgáltató Kft.) szemben a bíróság perveszteséget állapított meg, bár ez utóbbi vállalkozást egyesületünk csak az általános szerződéses feltételekben foglaltak miatt volt kénytelen perbe állítani.
Az eddigi megállapítások mellett az FJSZ hangsúlyozza, hogy ELSŐFOKÚ ítélet született, amely ellen FELLEBBEZÉSsel élhetünk, és élni is fogunk.
A Csongrád Megyei Bíróság ítélete itt elérhető.

References: Bíróság 
 Bíróság 
 Bíróság 
 bíróság 
 bíróság 
 Bíróság